**Diane von Furstenberg** (s. 31. joulukuuta 1946 Bryssel, Belgia) on yhdysvaltalainen muotisuunnittelija, joka tunnetaan parhaiten suunnittelemastaan kietaisumekosta. Furstenberg perusti muotiyrityksensä 1970-luvulla, ja se on nykyään maailmanlaajuinen luksusmerkki, jota myydään yli 70 maassa.

Vuonna 2005 Furstenberg sai elämäntyöstään Council of Fashion Designers of American (CDFA) palkinnon. Vuonna 2015 Time nimesi hänet yhdeksi Time 100 -listan ikoneista.

Elämäkerta ja perhe
-------------------

Diane Simone Michelle Halfin syntyi Brysselissä vuonna 1946. Hänen äitinsä, kreikanjuutalainen Lily Nahmias selviytyi Auschwitzin keskitysleiriltä ja meni naimisiin Belgiaan muuttaneen romanianjuutalaisen Leon Halfinin kanssa. Furstenberg kasvoi Brysselissä ja opiskeli Madridin ja Geneven yliopistoissa.

Vuonna 1969 tultuaan raskaaksi Furstenburg meni naimisiin poikaystävänsä, prinssi Egon von Füsterbergin kanssa. He muuttivat New Yorkiin, missä heistä tuli vakiokasvoja seurapiireissä. Pari sai kaksi lasta ja vuonna 1972 he erosivat.

Vuonna 2001 Furstenberg meni naimisiin jo vuosikymmeniä tuntemansa mediamogulin Barry Dillerin kanssa.

Muotiura
--------

1970-luvun alkupuolella Furstenbergin suunnittelema mekko näytettiin Vogue-lehdessä, mikä auttoi hänen uransa alulleen. Edullisesta kietaisumekosta tuli symboli vuosikymmenen naisten vapautumiselle. Vuonna 1976 Furstenberg oli Newsweek-lehden kannessa, ja lehdessä häntä verrattiin Coco Chaneliin.

Vuonna 1979 Furstenbergin tuotteiden myynti oli jo 150 miljoonaa dollaria. 1980-luvun alussa Furstenberg joutui kuitenkin luopumaan rahoitusvaikeuksiin joutuneista yrityksistään.

1990-luvulla Furstenberg palasi muotibisnekseen. Vuonna 1992 hänen Silk Assets -asustelinjastoaan myytiin ostoskanava QVC:lla, ensimmäisen tunnin aikana yli miljoonalla dollarilla. 1990-luvun lopulla hän palasi mekkojen suunnitteluun, ja kietaisumekot löysivät uuden ostajakunnan nuoremmista naisista. Vuosi 2003 oli yrityksen ensimmäinen voitollinen vuosi sen liikevaihdon ollessa 75 miljoonaa dollaria. Yrityksen omistavat Furstenberg, hänen kaksi lastaan sekä aviomiehensä Diller. Vuonna 2015 Forbes arvioi Furstenbergin osuuden arvoksi 450 miljoonaa dollaria.

Vuonna 2005 Furstenberg sai Council of Fashion Designers of America -organisaation Lifetime Achievement Award -palkinnon. Hänen suunnittelemiaan vaatteita ovat käyttäneet muun muassa Michelle Obama ja Cambridgen herttuatar Catherine.

Furstenbergin ja hänen miehensä Diller-von Furstenberg Family Foundation jakaa avustuksia hyväntekeväisyyteen.

Lähteet
-------

1. 1 2 3  75 Diane von Furstenberg *Forbes*. Viitattu 22.10.2015. (englanniksi)
2. 1 2  Top 50 most influential Jews 2013 *The Jerusalem Post*.  14.5.2013. Viitattu 22.10.2015. (englanniksi)
3. ↑  Diane von Furstenberg *Time*.  16.4.2015. Viitattu 22.10.2015. (englanniksi)
4. ↑  Lightening, S.M.: Diane Von Furstenberg, Marchon Eyewear, Making Google Glass Fashionable *Jewish Business News*.  16.7.2014. Viitattu 22.10.2015. (englanniksi)
5. 1 2  Sowray, Bibby: Diane von Furstenberg *Vogue.co.uk*.  5.4.2012. Viitattu 22.10.2015. (englanniksi)
6. 1 2 3 4 5  Rosenbloom, Stephanie: Tightening Belts? She’s the Expert *The New York Times*.  18.7.2009. Viitattu 22.10.2015. (englanniksi)
7. ↑  Menkes, Suzy: The Charmed Lives and Free Spirit of Diane Von Furstenberg : It's a Wrap:The Image of an Era *The New York Times*.  1.12.1998. Viitattu 22.10.2015.
8. ↑  La Ferla, Ruth: The Designer Tries On Another Image *The New York Times*.  1.11.1998. Viitattu 22.10.2015. (englanniksi)
9. ↑  Rozhon, Tracie: The Dress That Saved Diane von Furstenberg *The New York Times*.  9.9.2004. Viitattu 22.10.2015. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Italia
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* Museum of Modern Art
* RKD Artists
* ULAN

 |
|  |
| Muut | 
* IdRef

 |

 |